CELEX: 32020R0003
Language: ro
Date: 2019-08-28 00:00:00
Title: Regulamentul delegat (UE) 2020/3 al Comisiei din 28 august 2019 de stabilire a unui plan privind aruncarea capturilor înapoi în mare pentru scoicile Venus (Venus spp.) din anumite ape teritoriale ale Italiei

6.1.2020   
               
               
                  RO
               
               
                  Jurnalul Oficial al Uniunii Europene
               
               
                  L 2/1
               
            
         REGULAMENTUL DELEGAT (UE) 2020/3 AL COMISIEI
         din 28 august 2019
         de stabilire a unui plan privind aruncarea capturilor înapoi în mare pentru scoicile Venus (Venus spp.) din anumite ape teritoriale ale Italiei
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (1), în special articolul 15 alineatul (6) din aceasta,
         având în vedere Regulamentul (UE) 2019/1241 al Parlamentului European și al Consiliului din 20 iunie 2019 privind conservarea resurselor piscicole și protecția ecosistemelor marine prin măsuri tehnice, de modificare a Regulamentelor (CE) nr. 1967/2006 și (CE) nr. 1224/2009 ale Consiliului și a Regulamentelor (UE) nr. 1380/2013, (UE) 2016/1139, (UE) 2018/973, (UE) 2019/472 și (UE) 2019/1022 ale Parlamentului European și ale Consiliului și de abrogare a Regulamentelor (CE) nr. 894/97, (CE) nr. 850/98, (CE) nr. 2549/2000, (CE) nr. 254/2002, (CE) nr. 812/2004 și (CE) nr. 2187/2005 ale Consiliului (2), în special articolul 15 alineatul (2) din aceasta,
         având în vedere Regulamentul (CE) nr. 1967/2006 al Consiliului din 21 decembrie 2006 privind măsurile de gestionare pentru exploatarea durabilă a resurselor halieutice în Marea Mediterană, de modificare a Regulamentului (CEE) nr. 2847/93 și de abrogare a Regulamentului (CE) nr. 1626/94 (3), în special articolul 15a din acesta,
         întrucât:
         
                     (1)
                  
                  
                     Regulamentul (UE) nr. 1380/2013 are ca obiectiv eliminarea treptată a capturilor aruncate înapoi în mare în cadrul activităților de pescuit ale Uniunii prin introducerea unei obligații de debarcare pentru capturile de specii care fac obiectul unor limite de captură și, în Marea Mediterană, pentru capturile de specii care fac obiectul unor norme privind dimensiunile minime.
                  
               
                     (2)
                  
                  
                     În conformitate cu articolul 15 alineatul (1) litera (d) din Regulamentul (UE) nr. 1380/2013, obligația de debarcare pentru pescuitul de specii demersale în Marea Mediterană se aplică cel târziu de la 1 ianuarie 2017 pentru speciile care definesc activitățile de pescuit și cel târziu de la 1 ianuarie 2019 pentru toate celelalte specii.
                  
               
                     (3)
                  
                  
                     Articolul 15 alineatul (6) din Regulamentul (UE) nr. 1380/2013 împuternicește Comisia să adopte planuri privind aruncarea capturilor înapoi în mare prin intermediul unui act delegat pentru o perioadă de maximum trei ani care poate fi reînnoită pentru încă o perioadă totală de trei ani, pe baza recomandărilor comune elaborate de statele membre în urma consultării consiliilor consultative relevante. Planurile privind aruncarea capturilor înapoi în mare pot conține specificațiile menționate la articolul 15 alineatul (5) literele (a)-(e) din Regulamentul (UE) nr. 1380/2013, inclusiv stabilirea dimensiunilor minime de referință pentru conservare.
                  
               
                     (4)
                  
                  
                     Articolul 15a din Regulamentul (CE) nr. 1967/2006 și articolul 15 alineatul (2) din Regulamentul (UE) 2019/1241 abilitează Comisia să stabilească, în scopul adoptării planurilor privind aruncarea capturilor înapoi în mare și în ceea ce privește speciile care fac obiectul obligației de debarcare, o dimensiune minimă de referință pentru conservare, în vederea asigurării protecției puietului de organisme marine. Potrivit acestor articole, dimensiunile minime de referință pentru conservare se pot abate, dacă este cazul, de la dimensiunile stabilite în anexa III la regulamentul respectiv și, în urma intrării în vigoare a articolului 32 din Regulamentul (UE) 2019/1241, de la dimensiunile stabilite în anexa IX la Regulamentul (UE) 2019/1241.
                  
               
                     (5)
                  
                  
                     Regulamentul delegat (UE) 2016/2376 al Comisiei (4) a stabilit un plan privind aruncarea capturilor înapoi în mare pentru scoicile Venus (Venus spp.) din apele teritoriale ale Italiei pentru perioada cuprinsă între 1 ianuarie 2017 și 31 decembrie 2019, în urma unei recomandări înaintate de Italia.
                  
               
                     (6)
                  
                  
                     Italia, singurul stat membru cu un interes direct de gestionare în ceea ce privește pescuitul scoicilor Venus (Venus spp.) în apele teritoriale ale Italiei, în subzonele geografice 9, 10, 17 și 18 ale CGPM, a înaintat Comisiei, în conformitate cu procedura prevăzută la articolul 18 din Regulamentul (UE) nr. 1380/2013, o nouă recomandare comună pentru un plan privind aruncarea capturilor înapoi în mare în ceea ce privește stocul de scoici Venus (Venus spp.), în urma consultării Consiliului consultativ pentru Marea Mediterană (MEDAC).
                  
               
                     (7)
                  
                  
                     Noua recomandare comună înaintată de Italia a fost evaluată de Comitetul științific, tehnic și economic pentru pescuit (CSTEP) în cadrul sesiunii sale plenare desfășurate în perioada 1-5 iulie 2019 (5).
                  
               
                     (8)
                  
                  
                     Noua recomandare comună propune aplicarea unei excepții bazate pe rata de supraviețuire ridicată a scoicilor Venus (Venus spp.) în cadrul activităților de pescuit care utilizează drage hidraulice în apele teritoriale ale Italiei, în subzonele geografice 9, 10, 17 și 18 ale CGPM. Statul membru a prezentat dovezi științifice pentru a demonstra ratele ridicate de supraviețuire în urma aruncării capturilor înapoi în mare în cazul pescuitului de scoici Venus (Venus spp.) și a transmis un program științific de monitorizare. Dovezile au fost prezentate CSTEP, care a concluzionat că se preconizează că rata de supraviețuire în urma aruncării capturilor înapoi în mare va fi semnificativă. CSTEP a concluzionat, de asemenea, că programul științific de monitorizare propus ar trebui să fie în măsură să furnizeze date și informații solide pentru a permite evaluarea efectelor planului privind aruncarea capturilor înapoi în mare. În lumina acestei evaluări, este adecvat să se includă excepția respectivă în prezentul regulament pentru o perioadă de trei ani.
                  
               
                     (9)
                  
                  
                     Noua recomandare comună propune, de asemenea, ca dimensiunea minimă de referință pentru conservare pentru scoicile Venus (Venus spp.), stabilită în Regulamentul delegat (UE) 2016/2376, prin derogare de la anexa III la Regulamentul (CE) nr. 1967/2006 al Consiliului, să se aplice în continuare. CSTEP a observat că dimensiunea minimă de referință pentru conservare redusă este mai mare decât dimensiunea definită pentru primul stadiu al maturității și că nu există dovezi care să sugereze că reducerea dimensiunii minime de referință pentru conservare a avut un impact negativ asupra stocului. CSTEP a concluzionat că cererea de continuare a dimensiunii minime de referință pentru conservare reduse pare rezonabilă. Cu toate acestea, CSTEP a concluzionat, de asemenea, că impactul trecut și viitor prevăzut al dimensiunii minime reduse asupra ratelor de exploatare și asupra biomasei stocului nu poate fi evaluat pe deplin. Prin urmare, ar fi necesare mai multe studii și date cu privire la acest impact. Regulamentul (UE) 2019/1241, care stabilește măsurile tehnice regionale pentru Marea Mediterană în anexa IX, a intrat în vigoare abia la 14 august 2019 și nu prevede măsuri tranzitorii în ceea ce privește procedura de adoptare a actelor delegate care modifică aceste măsuri tehnice regionale. Recomandarea comună a fost transmisă de către Italia și a fost evaluată de CSTEP înainte de intrarea în vigoare a Regulamentului (UE) 2019/1241 și, prin urmare, nu a făcut trimitere la Regulamentul (UE) 2019/1241. Cu toate acestea, având în vedere aceste circumstanțe excepționale, Comisia consideră că, pe baza informațiilor de care dispune în această etapă a recomandării comune și a evaluării CSTEP, nu pare să existe niciun element care să indice că dimensiunea minimă de referință pentru conservare propusă nu ar respecta cerințele stabilite pentru măsurile tehnice prevăzute la articolul 15 din Regulamentul (UE) 2019/1241. Având în vedere concluziile anterioare, este adecvat să se acorde derogarea solicitată doar pentru o perioadă de un an.
                  
               
                     (10)
                  
                  
                     Măsurile propuse în recomandarea comună sunt conforme cu articolul 18 alineatul (3) din Regulamentul (UE) nr. 1380/2013.
                  
               
                     (11)
                  
                  
                     Pentru a asigura un control adecvat al punerii în aplicare a obligației de debarcare, statul membru ar trebui să stabilească o listă a navelor care fac obiectul prezentului regulament.
                  
               
                     (12)
                  
                  
                     Întrucât măsurile prevăzute de prezentul regulament au un impact direct asupra activităților economice legate de pescuit și asupra planificării sezonului de pescuit al navelor Uniunii, acesta ar trebui să intre în vigoare imediat după publicarea sa.
                  
               
                     (13)
                  
                  
                     Regulamentul ar trebui să se aplice de la 1 ianuarie 2020 pentru o perioadă de trei ani. Aplicarea unei dimensiuni minime reduse de referință pentru conservare pentru scoicile Venus (Venus spp.) de 22 mm ar trebui să fie limitată doar la o perioadă de un an,
                  
               ADOPTĂ PREZENTUL REGULAMENT:
         
            Articolul 1
            Obiect și domeniu de aplicare
            
               (1)   Prezentul regulament specifică detaliile privind punerea în aplicare a obligației de debarcare stabilită la articolul 15 alineatul (1) din Regulamentul (UE) nr. 1380/2013 pentru pescuitul de scoici Venus (Venus spp.) efectuat în anumite ape teritoriale ale Italiei.
            
            
               (2)   Prezentul regulament se aplică apelor teritoriale ale Italiei din subzonele geografice 9, 10, 17 și 18 ale Comisiei Generale pentru Pescuit în Marea Mediterană (CGPM), astfel cum sunt definite în anexa I la Regulamentul (UE) nr. 1343/2011 al Parlamentului European și al Consiliului (6).
            
         
         
            Articolul 2
            
               Excepția privind capacitatea de supraviețuire a scoicilor Venus (
               Venus
               spp.)
            
            
               (1)   Excepția privind capacitatea de supraviețuire menționată la articolul 15 alineatul (4) litera (b) din Regulamentul (UE) nr. 1380/2013 se aplică, în apele teritoriale ale Italiei din subzonele geografice 9, 10, 17 și 18 ale CGPM, în cazul capturilor de scoici Venus (Venus spp.) sub dimensiunea minimă de referință pentru conservare, realizate cu drage hidraulice.
            
            
               (2)   La aruncarea înapoi în mare a scoicilor Venus (Venus spp.) prinse în cazurile menționate la alineatul (1), scoicile Venus (Venus spp.) sunt eliberate imediat.
            
         
         
            Articolul 3
            Dimensiunea minimă de referință pentru conservare
            
               (1)   Prin derogare de la dimensiunea minimă de referință pentru conservare stabilită în anexa IX la Regulamentul (UE) 2019/1241, dimensiunea minimă de referință pentru conservare pentru scoicile Venus (Venus spp.) din apele teritoriale ale Italiei, din subzonele geografice 9, 10, 17 și 18 ale CGPM, trebuie să aibă o lungime totală de 22 mm.
            
            
               (2)   Măsurarea dimensiunii scoicilor Venus (Venus spp.) se efectuează în conformitate cu anexa IV la Regulamentul (UE) 2019/1241.
            
         
         
            Articolul 4
            Lista navelor
            Până la 31 decembrie 2019, autoritățile statului membru prezintă Comisiei, prin intermediul site-ului web securizat de control al Uniunii, lista tuturor navelor autorizate să pescuiască scoici Venus (Venus spp.) cu ajutorul dragelor hidraulice în apele teritoriale ale Italiei din subzonele geografice 9, 10, 17 și 18 ale CGPM. Autoritățile statului membru actualizează în permanență această listă.
         
         
            Articolul 5
            Intrarea în vigoare
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 ianuarie 2020 până la 31 decembrie 2022.
            Cu toate acestea, articolul 3 se aplică până la 31 decembrie 2020.
         
         
            Prezentul regulament este obligatoriu în toate elementele sale și se aplică direct în statele membre în conformitate cu tratatele.
            Adoptat la Bruxelles, 28 august 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 354, 28.12.2013, p. 22.
         
            (2)  JO L 198, 25.7.2019, p. 105.
         
            (3)  JO L 409, 30.12.2006, p. 11.
         
            (4)  Regulamentul delegat (UE) 2016/2376 al Comisiei din 13 octombrie 2016 de stabilire a unui plan privind aruncarea capturilor înapoi în mare pentru moluștele bivalve Venus spp. din apele teritoriale ale Italiei (JO L 352, 23.12.2016, p. 48).
         
            (5)  https://stecf.jrc.ec.europa.eu/plen1902
         
            (6)  Regulamentul (UE) nr. 1343/2011 al Parlamentului European și al Consiliului din 13 decembrie 2011 privind unele dispoziții referitoare la pescuitul în zona Acordului CGPM (Comisia Generală pentru Pescuit în Marea Mediterană) și de modificare a Regulamentului (CE) nr. 1967/2006 al Consiliului privind măsurile de gestionare pentru exploatarea durabilă a resurselor halieutice în Marea Mediterană (JO L 347, 30.12.2011, p. 44).